SL Uradni list Evropske unije L 65/21

IZVEDBENA UREDBA KOMISIJE (EU) 2018/339

z dne 7. marca 2018

o spremembi in odstopanju od Uredbe (ES) št. 2535/2001 glede uvoznih dovoljenj za mlečne proizvode s poreklom z Islandije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 187 Uredbe,

ob upoštevanju naslednjega:

(1) Priloga V k Sporazumu v obliki izmenjave pisem med Evropsko unijo in Islandijo o dodatnih trgovinskih preferencialih za kmetijske proizvode na podlagi člena 19 Sporazuma o Evropskem gospodarskem prostoru, odobrenega s Sklepom Sveta (EU) 2017/1913 (2), določa povečanje letnih brezcarinskih tarifnih kvot in uvedbo nove kvote za sire.

(2) Nove količine se bodo uporabljale od 1. maja 2018. Zato bi bilo treba z odstopanjem od člena 6 Uredbe Komisije (ES) št. 2535/2001 (3) določiti novo obdobje od 1. maja do 31. decembra 2018, ki bo nadomestilo obdobje od 1. julija do 31. decembra 2018, in za navedeno novo obdobje določiti količine v točki I.I Priloge I k navedeni uredbi, kot je spremenjena s to uredbo.

(3) Obdobje za vložitev zahtevkov je pred potekom odobritvenega postopka, s katerim se vlagateljem dovoli uvoz na podlagi kvot od 1. julija 2018. Da se vlagateljem, ki še niso na seznamu odobrenih uvoznikov, omogoči sodelovanje pri dodelitvi kvot za obdobje od 1. maja do 31. decembra 2018, bi bilo treba zagotoviti odstopanje od člena 10 Uredbe (ES) št. 2535/2001.

(4) Obdobje za vložitev zahtevkov za izdajo uvoznega dovoljenja za prvo polovico leta 2018 iz člena 14(1)(a) Uredbe (ES) št. 2535/2001 je poteklo. Z odstopanjem od člena 14(1)(b) navedene uredbe bi bilo zato treba določiti novo obdobje za vložitev zahtevkov za izdajo uvoznih dovoljenj od 1. do 10. aprila 2018.

(5) Uredbo (ES) št. 2535/2001 bi bilo zato treba ustrezno spremeniti.

(6) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Sprememba Uredbe (ES) št. 2535/2001

Uredba (ES) št. 2535/2001 se spremeni:

(a) v členu 5 se točka (i) nadomesti z naslednjim: „(i) kvote iz Priloge V k Sporazumu med Evropsko unijo in Islandijo o dodatnih trgovinskih preferencialih za kmetijske proizvode, odobrenemu s Sklepom Sveta (EU) 2017/1913 (*1) (v nadaljnjem besedilu: Sporazum z Islandijo); (*1) Sklep Sveta (EU) 2017/1913 z dne 9. oktobra 2017 o sklenitvi Sporazuma v obliki izmenjave pisem med Evropsko unijo in Islandijo o dodatnih trgovinskih preferencialih za kmetijske proizvode (UL L 274, 24.10.2017, str. 57).“;"

(b) točka I.I Priloge I k Uredbi (ES) št. 2535/2001 se nadomesti z besedilom iz Priloge k tej uredbi.

Člen 2

Odstopanje od Uredbe (ES) št. 2535/2001

1. Z odstopanjem od drugega odstavka člena 6 Uredbe (ES) št. 2535/2001 se za količine iz točke I.I Priloge I k navedeni uredbi šestmesečno obdobje od 1. julija do 31. decembra 2018 nadomesti z obdobjem od 1. maja do 31. decembra 2018.

2. Z odstopanjem od drugega pododstavka člena 10(1) Uredbe (ES) št. 2535/2001 se tako kot uvoznikom s seznama tudi vlagateljem, ki so pred 1. aprilom 2018 vložili veljaven zahtevek za odobritev v skladu s členom 8 navedene uredbe, dovoli, da zaprosijo za uvozna dovoljenja za kvote in obdobje iz odstavka 1 tega člena.

3. Z odstopanjem od člena 14(1)(b) Uredbe (ES) št. 2535/2001 se za obdobje od 1. maja do 31. decembra 2018 zahtevki za izdajo uvoznih dovoljenj za količine iz točke I.I Priloge I k navedeni uredbi, kot je spremenjena s to uredbo, predložijo od 1. do 10. aprila 2018.

4. Zahtevki iz odstavka 3 veljajo za najmanj 5 ton in največ za razpoložljivo količino kvote. Zahtevki se ne predložijo za obdobje od 1. julija do 31. decembra 2018.

5. Uvozna dovoljenja, izdana na podlagi zahtevkov, vloženih v skladu z odstavkom 3, so veljavna do 31. decembra 2018.

Člen 3

Začetek veljavnosti in uporaba

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. Uporablja se od 1. aprila 2018. V Bruslju, 7. marca 2018 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Sklep Sveta (EU) 2017/1913 z dne 9. oktobra 2017 o sklenitvi Sporazuma v obliki izmenjave pisem med Evropsko unijo in Islandijo o dodatnih trgovinskih preferencialih za kmetijske proizvode (UL L 274, 24.10.2017, str. 57).

(3) Uredba Komisije (ES) št. 2535/2001 z dne 14. decembra 2001 o podrobnih pravilih za uporabo Uredbe Sveta (ES) št. 1255/1999 glede uvoznega režima za mleko in mlečne proizvode ter o odprtju tarifnih kvot (UL L 341, 22.12.2001, str. 29).